Legal Document

Category: 179

Text:
42. ΠΡΟΕΔΡΙΚΟ ΔΙΑΤΑΓΜΑ υπ’ αριθ. 229 της 25 Μαΐου/7 Ιουν. 1991 (ΦΕΚ Α΄ 86) Μετονομασία του Τμήματος Ηλεκτρολόγων Μηχανικών του Εθνικού Μετσοβίου Πολυτεχνείου. Έχοντες υπόψη: 1.Τις διατάξεις: α)Των άρθρ. 50 παρ. 3 και 6 παρ. 6 του Νόμ. 1268/82 «Για τη δομή και λειτουργία των Ανωτάτων Εκπαιδευτικών Ιδρυμάτων» (Α΄ 87) όπως το τελευταίο τούτο άρθρο συμπληρώθηκε με το άρθρ. 48 παρ. 1 του Νόμ. 1404/1983 «Δομή και λειτουργία των Τεχνολογικών Εκπαιδευτικών Ιδρυμάτων» (Α΄ 173). β)Του άρθρ. 70 παρ. 12 του Νόμ. 1566/1985 «Δομή και λειτουργία της πρωτοβαθμίας και δευτεροβαθμίας Εκπαίδευσης και άλλες διατάξεις’ (Α΄ 167). γ)Της Η/2871/1990 κοινής απόφασης του Πρωθυπουργού και του Υπουργού Εθνικής Παιδείας και Θρησκευμάτων «Ανάθεση αρμοδιοτήτων στους Υφυπουργούς Εθνικής Παιδείας και Θρησκευμάτων Βασίλειο Μπεκίρη και Καλλιόπη (Κέλλυ) Μπουρδάρα (Β΄ 296). 2.Τη γνώμη της Συγκλήτου του Εθνικού Μετσοβίου Πολυτεχνείου (συνεδρίαση 21.7.1990). 3.Το έγγραφο του Υπουργείου Εθνικής Παιδείας και Θρησκευμάτων Β1/603/13.9.1990, με το οποίο ζητήθηκε να διατυπώσει τη γνώμη του το Συμβούλιο Ανωτάτης Παιδείας και ότι έχει παρέλθει άπρακτη η προθεσμία που ορίζουν οι διατάξεις του άρθρ. 50 παρ. 3 του Νόμ. 1268/1982. 4.Την 142/1991 γνωμοδότηση του Συμβουλίου της Επικρατείας, με πρόταση του Υπουργικού Συμβουλίου, αποφασίζουμε: Άρθρο μόνο.-1.Το Τμήμα Ηλεκτρολόγων Μηχανικών του Εθνικού Μετσοβίου Πολυτεχνείου που προβλέπεται από την υπουργική απόφαση Β1/553/1982 (Β΄ 663), που κυρώθηκε με το άρθρ. 7 του Νόμ. 1674/1986 (Α΄ 203), μετονομάζεται σε Τμήμα Ηλεκτρολόγων Μηχανικών και Μηχανικών Υπολογιστών. 2.Αποστολή του Τμήματος είναι η κατάρτιση επιστημόνων μηχανικών οι οποίοι ασχολούνται με τη μελέτη και την κατασκευή συστημάτων για την παραγωγή, μεταφορά, διανομή, αποθήκευση, επεξεργασία, έλεγχο και χρησιμοποίηση ενέργειας και πληροφορίας. 3.Στους φοιτητές που εγγράφονται στο τμήμα μέχρι και τη λήξη του ακαδημαϊκού έτους 1990-91 απονέμεται το πτυχίο του Ηλεκτρολόγου Μηχανικού, ενώ σ’ όσους εγγράφονται μεταγενέστερα απονέμεται το πτυχίο του Ηλεκτρολόγου Μηχανικού και Μηχανικού Υπολογιστών. 31.Γ.α.39-42 Οργανισμός Εθνικού Μετσοβίου Πολυτεχνείου 50